Berei voor vir die onvoorsiene - Jou Gesin | Solidariteit WêreldJou Gesin | Solidariteit Wêreld
Tuis › Artikels › Berei voor vir die onvoorsiene
Berei voor vir die onvoorsiene
Maandag | 25 Oktober | 2021
Jy was sover in jou lewe dalk gelukkig genoeg om nie in 'n noodsituasie te beland het waar jy jou huis tydelik of permanent moes ontruim nie, maar rampe en noodtoestande is onvoorspelbaar. Wees paraat – dit het jy al voorheen gehoor, maar is jy werklik gereed om 'n noodtoestand te hanteer? Wat pak jy en wat los jy? 'n Goeie idee is om jou gesin te betrek by die samestelling van 'n noodsak vir elke gesinslid, vir die huisgesin gesamentlik en vir die motor en, belangrik, waar die noodsakke gebêre word.
Pak 'n saamvatsak. Dit is 'n sak wat jy dadelik kan saamvat, of dit nou vir 'n hospitaalnoodgeval is of vir ongelukke of beskadiging aan jou eiendom wat jou noop om jou blyplek te verlaat, of om persoonlike redes. Die blysak bevat noodsaaklikhede vir twee weke indien jy moet tuisbly weens byvoorbeeld 'n langdurige kragonderbreking, vloede, brand of onrus. Om sulke voorsorg te tref beteken nie jy is 'n alarmis nie, dit beteken net jy is gereed en het voorsorg getref.
Die saamvatsak. Begin deur oorspronklike dokumente soos geboortesertifikate, huweliksertifikaat, reisdokumente, inentingsertifikate, bankbesonderhede en bewys van adres in 'n aparte Ziplocsakkie te sit wat jy saamneem wanneer jy vir 'n onbepaalde tydperk weg van jou blyplek af gaan wees.
Hou mediese voorskrifte en mediesefondskaarte, kontakbesonderhede van naasbestaandes in 'n Ziploc-plastieksakkie asook 'n klein bedrag geld vir noodgebruik. Sit 'n voorraad kroniese medisyne en maskers in. Indien jy dalk lank sal moet wag by 'n hospitaal se noodgevalleafdeling, pak ook 'n pakkie hoëenergiekoekies en water in. Skryf jou mediese geskiedenis neer en hou dit byderhand vir geval jy nie in staat sal wees om self te kan praat of jou behoeftes bekend te maak nie. Skryf neer die medikasie wat jy gebruik, en skryf neer 'n kontaknommer vir jou dokter. Sluit ook 'n selfoonlaaier in.
Sodra jy die belangrikste en nodigste goed bymekaar het, dink daaraan om 'n sak met ander benodighede saam te stel, soos 'n flitslig en batterye, ekstra sleutels vir jou woning en 'n bottel water. Sit ook handreiniger in. Maak ook voorsiening vir kinders en bejaardes se behoeftes, soos chroniese medikasie, doeke, seep, tandepasta, ekstra kunsgebit, brille, kontaklense, gehoorstukke en asmamedikasie.
Pak jou tuisblynoodsak ook met omsigtigheid. Afgesien van jou noodhulpsakkie, sal dit wys wees om twee weke se niebederfbare voedsel – ook vir troeteldiere – toiletpapier, water, persoonlikehigiëne-items, vuurmaakhout, vol gasbottel, aanstekers, kerse in waterdigte houers, flitse, bleikmiddel en ontsmettingsmiddels in te sluit.
Laat ten minste een persoon in jou gesin oplei in noodhulptoepassing en KPR. Gaan jou noodhulpkissie na – het jy alles wat nodig is van pleisters, verbande, antihistamine, skêr en ontsmettingsmiddels?
Hou 'n voorraad water en watersuiweringstablette beskikbaar. Hou 'n batteryradio beskikbaar indien elektrisiteit afgesny word.
Vir jou kar. Koop 'n noodhulpkissie, dan weet jy jy het alles anders. Maak seker jy pak in 'n verskeidenheid pleisters, verbande, skêr en haakspelde, 'n ligte kombers, handskoene, ontsmettingsmiddels, en 'n soutoplossing om wonde mee skoon te maak.
Hou in jou motor se paneelkissie kontaknommers van jou versekeringsmaatskappy, jou mediese fonds, kontaknommers van jou naasbestaandes, 'n afskrif van jou ID en van persone wat gemagtig is om jou motor te bestuur. Hou 'n klein flits en selfoonlaaier byderhand. Dit is noodsaaklik dat jou domkrag en moersleutels en wielpomp, sleeptou en batterykabels wel agter in die kattebak is. Gaan ook jou brandblusser na. Hou ook 'n klein stelletjie gereedskap wat 'n tang, sleutels en skroewedraaiers insluit in die motor. Hou ook sekerings byderhand. Hou seep, water, toiletpapier en handreiniger byderhand, asook drinkwater, energiekoekies en iets soos legkaarte om kinders mee besig te hou.
'n Noodsak vir woef en kiets is ook belangrik.
Hou die veearts, dierekliniek en DBV se noodkontaknommers byderhand. Verseker dat jou diere ingeënt is – dit is goedkoper as intensiewe behandeling later.
Vergewis jouself van die meer algemene dieresiektes en die noodhulp wat jy moet toepas wanneer daar ongelukke kom soos slangbyte, bysteke, angs, byte, beenfrakture, verstikking en verdrinking of siektes.
Wees bewus daarvan dat troeteldiere vergiftig word. Skakel jou veearts terwyl jou diere nog gesond is en verneem wat die beste medikasie is om braking te veroorsaak en wat die simptome van vergiftiging is. Kry ook medikasie vir maagwerking by honde en katte. Kry 'n spuit waarmee jy die medikasie in die dier se keel kan afspuit indien nodig.
Hou waterstofperoksied en gaas byderhand om wonde mee te ontsmet en spalke en verbande vir gebreekte bene.
'n Kliniese termometer vir diere is belangrik; 'n temperatuur tussen 37 en 39 is normaal, daarna is dit koors.
Skaf 'n veilige en groot genoeg houer en 'n leiband aan om 'n dier veilig na die veearts te vervoer indien dit nodig word.
Indien jy jou diere onbepaald alleen moet los, verseker dat hulle genoeg kos, water, skaduwee, 'n veilige slaapplek en 'n speelding het.
Noodgereedheidskit Vir Ons Troeteldiere
Nood Live Augustus 5, 2020 https://emergency-live.com/af/van-belang/ramp-en-nood-paraatheid-vir-troeteldiere/